Yadroviy qurilmalar va (yoki) saqlash punktlarining xavfsizlik holatiga oid axborotni xavfsizlikni davlat tomonidan tartibga soluvchi organlarga taqdim etish tartibi to‘g‘risidagi nizomni tasdiqlash haqida

“Atom energiyasidan tinchlik maqsadlarida foydalanish to‘g‘risida”gi O‘zbekiston Respublikasi Qonuniga muvofiq, shuningdek, yadroviy qurilmalar va (yoki) saqlash punktlarining xavfsizlik holatiga oid axborotni belgilangan tartibda xavfsizlikni davlat tomonidan tartibga soluvchi organlarga taqdim etish tartibini belgilash maqsadida Vazirlar Mahkamasi qaror qiladi:
 1. Quyidagilarni nazarda tutuvchi Yadroviy qurilmalar va (yoki) saqlash punktlarining xavfsizlik holatiga oid axborotni xavfsizlikni davlat tomonidan tartibga soluvchi organlarga taqdim etish tartibi to‘g‘risidagi nizom ilovaga muvofiq tasdiqlansin:
 yadroviy qurilmalar va (yoki) saqlash punktlarining xavfsizlik holatiga oid axborotni xavfsizlikni davlat tomonidan tartibga soluvchi organlarga taqdim etish;
 taqdim etilgan yadroviy qurilmalar va (yoki) saqlash punktlarining xavfsizlik holatiga oid axborotni xavfsizlikni davlat tomonidan tartibga soluvchi organlar tomonidan tahlil qilish, ma’lumotlar bazasini shakllantirish, mazkur obyektlarda xavfsizlikni doimiy ravishda nazorat qilib borish;
 yadroviy qurilmalarda va (yoki) saqlash punktlarida radioaktiv moddalar, radiatsiyaviy manbalar, yadroviy materiallar hamda radioaktiv chiqindilarning saqlanishi, jisman himoya qilinishi talablariga rioya etilishini ta’minlash.
 2. Yadroviy qurilmalar va (yoki) saqlash punktlarini ekspluatatsiya qiluvchi tashkilotlar rahbarlari ushbu obyektlarning xavfsizlik holatiga oid axborotni belgilangan muddatlarda xavfsizlikni davlat tomonidan tartibga soluvchi organlarga taqdim etilishiga mas’ul etib belgilansin.
 3. Ushbu qarorning bajarilishini nazorat qilish O‘zbekiston Respublikasi Bosh vazirining maslahatchisi — Geologiya, energetika, sanoat va uning bazaviy tarmoqlarini hamda kooperatsiya aloqalarini rivojlantirish masalalari departamenti boshlig‘i zimmasiga yuklansin.
 1. Mazkur Nizom atom energiyasidan foydalanish xavfsizligini davlat tomonidan tartibga soluvchi organlarga yadroviy qurilmalar va (yoki) saqlash punktlarining xavfsizlik holatiga oid axborot taqdim etishining tartibini belgilaydi.
 2. Mazkur Nizomda quyidagi asosiy tushunchalar qo‘llaniladi:
 atom energiyasi — atom yadrolarida mavjud bo‘lgan va yadroviy reaksiyalar hamda radioaktiv parchalanish chogida ajralib chiqadigan energiya;
 atom energiyasidan foydalanish obyektlari — yadroviy qurilmalar, saqlash punktlari, yadroviy materiallar, radiatsiyaviy manbalar, radioaktiv moddalar, yadroviy yoqilg‘i, yadroviy reaktorlarning issiqlik ajratuvchi to‘plamlari, ishlatib bo‘lingan yadroviy yoqilg‘i, radioaktiv chiqindilar;
 atom energiyasidan foydalanish sohasidagi normalar va qoidalar (keyingi o‘rinlarda — norma va qoidalar) — atom energiyasidan foydalanish obyektlarining va mazkur sohadagi faoliyatning xavfsizlik talablarini belgilovchi normativ-huquqiy hujjatlar hamda texnik jihatdan tartibga solish sohasidagi normativ hujjatlar;
 maxsus vakolatli organ — O‘zbekiston Respublikasi Sanoat xavfsizligi davlat qo‘mitasi;
 atom energiyasidan foydalanish xavfsizligini davlat tomonidan tartibga soluvchi organlar — O‘zbekiston Respublikasi Ichki ishlar vazirligi, Favqulodda vaziyatlar vazirligi, Mudofaa vazirligi, Sog‘liqni saqlash vazirligi, Qurilish vazirligi, Ekologiya va atrof muhitni muhofaza qilish davlat qo‘mitasi, Davlat geologiya va mineral resurslar qo‘mitasi, Davlat bojxona qo‘mitasi, Gidrometeorologiya xizmati markazi, Davlat xavfsizlik xizmati, Milliy gvardiya;
 axborot taqdim etish — yadroviy qurilmalar va (yoki) saqlash punktlarining xavfsizlik holati, norma va qoidalardan chetga chiqish va rejadan tashqari to‘xtash to‘g‘risida axborot taqdim etish;
 kuzatuv zonasi — yadroviy qurilma va (yoki) saqlash punkti ushbu zonada yashovchi aholiga radiatsiyaviy ta’sir ko‘rsatishi ehtimoli mavjud bo‘lgan hudud;
 radioaktiv moddalar — ionlashtiruvchi nurlanishni tarqatadigan, yadroviy materiallar jumlasiga kirmaydigan moddalar;
 radioaktiv chiqindilar — foydalanish uchun mo‘ljallanmagan, yo‘l qo‘yilishi mumkin bo‘lgan eng ko‘p miqdordan oshadigan faollik darajasiga ega radionuklidlarni o‘z ichiga olgan har qanday agregat holatidagi materiallar va moddalar;
 saqlash punktlari — yadroviy qurilmalar jumlasiga kirmaydigan hamda yadroviy materiallarni va radioaktiv moddalarni saqlash, radioaktiv chiqindilarni saqlash yoki ko‘mib tashlash uchun mo‘ljallangan statsionar obyektlar hamda inshootlar;
 sanitariya-muhofaza zonasi — alohida foydalanish rejimiga ega maxsus hudud;
 ekspluatatsiya qiluvchi tashkilot — O‘zbekiston Respublikasi Vazirlar Mahkamasi tomonidan tashkil etilgan hamda yadroviy qurilma va (yoki) saqlash punkti uchun mas’ul etib tayinlangan hamda o‘z kuchlari bilan yoki boshqa yuridik shaxslarni jalb etgan holda ularni ekspluatatsiya qilishga qodir bo‘lgan yuridik shaxs;
 yadroviy materiallar — tarkibida bo‘linadigan (parchalanadigan) yadroviy moddalar bo‘lgan yoki ularni hosil qilishga qodir bo‘lgan materiallar;
 yadroviy qurilmalar — atom elektr stansiyalari, tadqiqot yadro reaktorlari, kritik va subkritik yadroviy stendlari bo‘lgan inshootlar hamda majmualar, yadroviy yoqilg‘idan va yadroviy materiallardan foydalanish hamda ularni tashish uchun mo‘ljallangan qurilmalar.
 3. Ekspluatatsiya qiluvchi tashkilot tomonidan maxsus vakolatli organ va atom energiyasidan foydalanish xavfsizligini davlat tomonidan tartibga soluvchi organlarga (keyingi o‘rinlarda — xavfsizlikni davlat tomonidan tartibga soluvchi organlar) elektron shaklda mazkur Nizomga 1-ilovaga muvofiq:
 yadroviy qurilmalar va (yoki) saqlash punktlarining xavfsizlik holatiga oid yillik axborot (keyingi o‘rinlarda — axborot) hisobot yilidan keyingi oyning 10 sanasigacha bo‘lgan muddatda;
 sanitariya-muhofaza va kuzatuv zonalaridagi radiatsiyaviy xavfsizlik holati hamda atrof muhitga ta’siri bo‘yicha axborot har chorakdan keyingi oyning 10 sanasigacha bo‘lgan muddatda taqdim etiladi.
 4. Xavfsizlikni davlat tomonidan tartibga soluvchi organlar ekspluatatsiya qiluvchi tashkilotdan hisobot oyidan boshqa davrda ham qonunchilik hujjatlarida belgilangan tartibda yadroviy qurilma va (yoki) saqlash punktining ishga tushirish, ekspluatatsiya qilish xamda foydalanishdan chiqarish bosqichlarida ularning xavfsizlik holatiga oid axborot va hujjatlarni so‘rash hamda olish huquqiga egadirlar.
 5. Davlat sirlari va maxfiy axborot toifalariga kiritilgan axborot qonunchilik hujjatlarida belgilangan tartibda taqdim etiladi.
 6. Axborot uchinchi shaxslarga ekspluatatsiya qiluvchi tashkilotlar bilan kelishilgandan so‘ng beriladi.
 7. Ekspluatatsiya qiluvchi tashkilot tomonidan axborotni baholash va uning norma va qoidalarga muvofiqligi tahlili qonunchilik hujjatlarida belgilangan talablar buzilishining oldini olishga, ularni aniqlash va bartaraf etishga qaratiladi.
 8. Xavfsizlikni davlat tomonidan tartibga soluvchi organlar ekspluatatsiya qiluvchi tashkilot tomonidan axborot taqdim etilgandan so‘ng quyidagilarni amalga oshiradi:
 axborotni to‘plash va yadroviy qurilmalar va (yoki) saqlash punktlarining xavfsizlik holatiga oid ma’lumotlar bazasini shakllantirish;
 axborotni tahlil qilish va baholash (zarur hollarda mazkur maqsadlarda atom energiyasidan foydalanish sohasidagi xorijiy ixtisoslashtirilgan institutlar va kompaniyalar, shuningdek, xorijiy mutaxassis va ekspertlarni jalb qilgan holda);
 yadroviy qurilmalar va (yoki) saqlash punktlarining xavfsizlik tizimi samaradorligini, uning pasayishiga olib kelishi mumkin bo‘lgan omillar aniqlangan taqdirda, yozma ko‘rsatma berish, shuningdek, yozma ko‘rsatma ijrosi va kamchiliklar bartaraf etilishini nazorat qilish;
 axborot taqdim etilgandan so‘ng 30 ish kunidan ortiq bo‘lmagan muddatda ekspluatatsiya qiluvchi tashkilot tomonidan taqdim etilgan axborot to‘liqligini ko‘rib chiqish;
 aniqlangan kamchiliklarni bartaraf etish yuzasidan qaror qabul qilish, kamchiliklarni bartaraf etish muddatlarini belgilash;
 taqdim etilgan axborotda kamchiliklar, nomuvofiqliklar, xatolar hamda qonun buzilishi holatlari aniqlangan taqdirda, ish faoliyatini to‘xtatib turish to‘g‘risida qonunchilik hujjatlarida belgilangan tartibda qaror qabul qilish.
 9. Xavfsizlikni davlat tomonidan tartibga soluvchi organlarga axborot ekspluatatsiya qiluvchi tashkilot rahbari tomonidan elektron raqamli imzo bilan tasdiqlangan holda elektron shaklda ushbu Nizomga 2-ilovaga muvofiq taqdim etiladi.
 10. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javobgarlikga tortiladi.